Kristian Thulesen Dahl (DF), 2002-03-20:
Først til fru Elisabeth Arnold, som siger, at der jo er et flertal, det er desværre ikke inklusive Det Radikale Venstre, kan jeg forstå, men af Venstre, Dansk Folkeparti, SF og Enhedslisten.
Kan det manifestere sig, så tæller vi Dansk Folkeparti med, selvfølgelig.
Det har jeg sagt flere gange
heroppefra, det skal der ikke være nogen tvivl om.
Vi stemmer for et lovforslag, der fra den 1. januar 2003 afskaffer partistøtten.
Så til fru Anne Baastrup, som igen siger noget med arbejdsmiljøet.
Skal vi ikke lige holde fast i, at det at sikre et godt arbejdsmiljø først og fremmest er et spørgsmål om, at arbejdsmarkedets parter sikrer et godt arbejdsmiljø. Dernæst har vi en række lovgivninger og en række tiltag i det offentlige system, som skal hjælpe til.
Men det er jo ikke sådan, at man kan sige, at fordi det offentlige engagement bliver ommøbleret, så har vi automatisk de og de dramatiske følger.
Det er det samme som at sige, at man blandt arbejdsmarkedets parter slet ikke har noget ansvar for det her.
Selvfølgelig har man da det.
Og hvis man mener noget med, at man i øvrigt fra Folketingets side skal være varsom med at sige præcis, hvordan tingene skal være på arbejdsmarkedet, så mener man da også noget med, at de har et ansvar på det område. Så siger fru Anne Baastrup noget om deltidslovgivningen.
Altså det, vi har bibragt den debat, har jo været en bekymring for, om det forslag, regeringen har fremsat, giver arbejdsgiveren et nyt redskab til at skaffe sig af med lønmodtageren, altså at det ikke er en ligeværdig mulighed mellem arbejdsgiver og arbejdstager i spørgsmålet om at aftale deltid.
Så jeg synes ikke rigtig, at jeg kan se meningen med at bringe det ind i denne her sammenhæng.
Så til fru Lissa Mathiasen.
Jeg må stille hende det samme spørgsmål, som jeg stillede i går: Hvor mange år er det, Socialdemokratiet har haft regeringsmagten?
Det er 9 år, og nu kan jeg forstå, at fru Lissa Mathiasen anerkender det, som Dansk Folkeparti har sagt hele vejen igennem, nemlig at det faktisk står sløjt til med mange pensionister.
Ja, det står ikke bare sløjt til, som fru Lissa Mathiasen sagde, det står værre til.
Det er altså det efterslæb, som nu overtages fra de socialdemokratisk ledede regeringer, og det er en situation, hvor Socialdemokraterne her efter valget, nu, hvor de er kommet i opposition, anerkender, at det faktisk står værre til for pensionisternes vedkommende, end vi tidligere har hørt om.
Så synes jeg da nok, at der er basis for, at et flertal kan manifestere sig for nogle forbedringer for pensionisterne.
Det er nyt, at det er den socialdemokratiske linje at anerkende, at man altså har
efterladt sig så stort et efterslæb i forhold til pensionisterne - som jo ikke har særlig meget, siger fru Lissa Mathiasen bl.a.
Jeg synes, at man godt kan diskutere, hvorvidt det nødvendigvis skal ødelægge nogen form for kontrol, at man f.eks. ikke har Måltidets Hus.
Er det en institution, der virkelig har udøvet kontrol?
Jeg har sagt på Dansk Folkepartis vegne, at vi vil forfølge det her.
Vi vil holde fast i, at fødevarekontrollen skal være tilstrækkelig, og hvis det ikke kan udmøntes inden for rammen, hvis ikke man kan finde det, er vi jo de første til at påpege det over for regeringen.
Det har vi forpligtet os selv til, også i den offentlige debat.
Sådan er dét.